Kevin Costner

Karriere

Costner ble interessert i skuespill og teater mens han gikk på college, og etter endt eksamen giftet han seg med kjæresten Cindy Silva. Parets bryllupsreise gikk til Puerto Vallarta. Costner fikk sin debut som skuespiller i en alder av 19 år i filmen, Sizzle Beach i 1974, men filmen ble ikke gitt ut før i 1986.
Status som filmstjerne fikk Costner i 1987 da han spilte rollen som den føderale agenten Eliot Ness i filmen De ubestikkelige og etter at han fikk hovedrollen i thrilleren Ingen utvei. Han befestet sin status med filmene Bull Durham og Fortidens helter. Costners største suksess kom med den episke filmen Danser med ulver (1990). Han både regisserte og spilte hovedrollen i denne filmen. Filmen ble nominert til 12 Oscar-priser og vant syv, inkludert to som Costner fikk personlig innen kategoriene beste film og beste regi. Han fulgte opp disse filmene med Robin Hood – tyvenes prins (1991), Bodyguard (1992) og Clint Eastwood sin film A Perfect World (1993), som alle ga store billettinntekter og gode kritikker.
Science fiction-eposet Waterworld (1995) og The Postman (1997), sistnevnte som Costner også regisserte, var store kommersielle skuffelser og begge ble i stor grad ansett av kritikerne som kunstneriske feilgrep. The Postman mottok fem Razzie-priser, blant annet i kategoriene verste film, verste skuespiller og verste regissør for Costner. 
Hans karriere ble noe gjenopplivet i 2000 med filmen Tretten dager, hvor han portretterte en av rådgiverne for president John F. Kennedy. Filmen Open Range, som han både regisserte og spilte hovedrollen i, høstet strålende kritikker da den kom i 2003, selv om den bare regnes som en mindre suksess kommersielt sett. Han fikk noen av sine beste kritikker for sine prestasjoner i rollen som den pensjonerte profesjonelle baseballspilleren Denny Davies i filmen The Upside of Anger, som han mottok en nominasjon fra Broadcast Film Critics Association for og vant San Francisco Film Critics Circle-prisen for beste mannlige birolle.
Etter det, spilte Costner i filmene The Guardian og Mr. Brooks, der han portretterte en seriemorder. I 2008 spilte Costner i filmen Swing Vote. Costner ble hedret 6. september 2006 da hans hånd og fotavtrykk ble satt i betong foran Grauman's Chinese Theatre sammen med flere andre kjente skuespillere og underholdere. 
Costner opptrer som sanger i gruppen Kevin Costner and the Modern West, et rockeband som han grunnla etter oppfordringer fra sin kone. De begynte en verdensomspennende turné i oktober 2007, som inkluderte show både i Istanbul og Roma. Gruppen opptrådte også på NASCAR Sprint Cup Series på Daytona International Speedway og Lowe's Motor Speedway i Concord, North Carolina. Albumet deres, Turn It On, ble utgitt i februar 2009 i Europa og ble senere støttet av en europeisk turné.

Privatliv

Den 25. september 2004 giftet Costner seg med sin kjæreste gjennom fire år, den tyske modellen og veske-designeren Christine Baumgartner. Bryllupet fant sted på hans ranch i Aspen i Colorado. Costner tok sin nye brud med på en kanotur på en innsjø i nærheten av ranchen etter bryllupsseremonien. Parets bryllupsreise gikk til Skottland. Deres første barn, Cayden Wyatt Costner, ble født 6. mai 2007 på ett sykehus i Los Angeles. Deres andre sønn, Hayes Logan, ble født 12. februar 2009. Costner og Baumgartners tredje barn, en datter som fikk navnet Grace Avery, ble født 2. juni 2010.